Afrimi me Rusinë, largon Turqinë nga SHBA
Turqia mund të orientohet nga armët ruse, pasi lidhjet me perëndimin po përkeqësohen 
Takimi i 29 shtatorit mes presidentëve të Rusisë dhe Turqisë vuri në dukje angazhimin e të dyja palëve për të thelluar marrëdhëniet. Por afrimi i Stambollit me Kremlinin mund të ketë kosto të lartë për lidhjet e Turqisë me aleatin e NATO-s, Shtetet e Bashkuara. Në takimin e tij të fundit me Presidentin rus Vladimir Putin, Presidenti i Turqisë Recep Tayyip Erdogan njoftoi se vendi i tij është gati të rrisë blerjet ushtarake ruse dhe ndoshta të bashkëpunojë për prodhimin e nëndetëseve dhe raketave. ShBA e përjashtoi Turqinë nga programi i saj i avionëve luftarakë F-35, pasi Ankaraja bleu sistemin kundërajror të raketave S-400 nga Rusia dhe i vendosi kufizime për blerjen e pjesëve rezervë. Uashingtoni thotë se blerja e sistemit rus minon sistemet mbrojtëse të NATO-s. Ndërsa rivali i Turqisë, Greqia kërkon modernizimin e forcave të saj ajrore me avionët e fundit luftarakë evropianë dhe amerikanë, Ankaraja thotë se embargoja e Uashintonit po e detyron atë të drejtohet nga Rusia. Pas takimit me Putinin, Presidenti Erdogan duket se është gati t’i acarojë më tej marrëdhëniet me Uashingtonin, duke sugjeruar blerjen e raketave të tjera S-440 nga Rusia një lëvizje që Uashingtoni thotë se mund të shkaktojë sanksione të mëtejshme. Një anije luftarake ruse kthehet në atdhe përmes Stambollit, pas operacioneve në mbështetje të regjimit sirian. Mbështetja e Turqisë për rebelët sirianë, është një tregues, se ekzistojnë dallime të rëndësishme midis Moskës dhe Ankarasë. Rivalët historikë, Turqia dhe Rusia, janë palë kundërshtare edhe në konfliktet e Ukrainës, Kaukazit dhe Libisë. Por analistët thonë se rëndësia që Erdogani ka për politikën e Putinit mund të ndryshojë qasje. Ndërsa marrëdhëniet e Erdoganit me Putninin thellohen, shtohen pikëpyetjet mbi angazhimin e Turqisë ndaj aleatëve të saj tradicionalë perëndimorë.